અહીં અરબી ભાષા ખરી, પરંતુ આરબો ય હિન્દી ભાષા શીખી ગયા છે, એટલે ભાષાની મુશ્કેલી પડતી નથી. અહીં ગુજરાતી જમવાનું પણ મળી રહે છે. અહીંના રાજા પાસે પૈસા ખૂબ છે એટલે છેલ્લાં પંદર વર્ષમાં લગભગ નવુ દુબઈ બાંધ્યું છે. જૂનું મકાન અહીં ક્યાંયે જોવા નહિ મળે. રસ્તાઓ પણ ખૂબ સરસ અને પહોળા. પાણીના રેલાની જેમ ગાડીઓ દોડે. સ્કૂટર કે બાઈકનું ચલણ છે જ નહિ. ગંદકીનું નામનિશાન નહિ એટલે શહેર સોહામણું લાગે. પણ ઉનાળામાં ગરમી સખત પડે. એપ્રિલ-મેમાં તો પારો 55 સે. સુધી પહોંચી જાય. આથી સીટીબસ માટેનાં બસસ્ટેન્ડ પણ કાચથી બંધ કરીને એ.સી. બનાવેલાં છે. દુબઈનું નાણું ‘દિરહામ’ છે. એક દિરહામ એટલે આશરે 12.50 રૂપિયા. રૂપિયાને દિરહામમાં કે ડૉલરમાં ફેરવવાનું અહીં ખૂબ આસાન છે. દુબઈમાં પેટ્રોલ, પાણી કરતાંય સસ્તુ છે. પાણી એક લિટરની બોટલના 2 દિરહામ જ્યારે એક લિટર પેટ્રોલ દોઢ દિરહામમાં મળે !